פירוש נוסף ערך זה עוסק בעיר במקסיקו. אם התכוונתם למשמעות אחרת, ראו וראקרוס (פירושונים).

**וראקרוס** (בספרדית: **Veracruz**) היא עיר נמל והעיר הגדולה ביותר במדינת וראקרוס במקסיקו. העיר שוכנת במפרץ מקסיקו במרכז המדינה ומשמשת כנמל המסחרי הגדול והראשי שלה. בשנת 2010 גרו בעיר 552,156 אנשים, ושטחה המוניציפלי היה 241 קמ"ר.

היסטוריה
--------

הספרדים הגיעו לראשונה לאזור ב-1518, וגילו שהילידים המקומיים מעבדים זהב. עקב כך נשלחה כעבור שנה משלחת נוספת בהנהגת הרנאן קורטס. במהלך המשלחת קורטס ואנשיו הקימו באזור התיישבות בשם "וייה ריקה דה לה ורה קרוס" (בספרדית: Villa Rica de la Vera Cruz), שמשמעו "הכפר העשיר של הצלב האמיתי". השם מתייחס לזהב שנמצא באזור ולעובדה שהמשלחת של קורטס נחתה באזור ביום שישי הטוב. זו הייתה למעשה ההתיישבות האירופאית הראשונה ביבשת אמריקה (לא כולל האיים הקרובים לה).

העיר שימשה כנמל חשוב וכבסיס לסחר עבדים, כשאלו הגיעו אליה והועברו לשאר חלקי מקסיקו. מכיוון שייצוא זהב וכסף היה הענף המרכזי של העיר, שודדי ים רבים נמשכו אליה. עקב כך הוקם מבצר באי סן חואן דה אולואה הקרוב לעיר באמצע המאה ה-16. ב-1618 פרצה שרפה בקרבת העיר שהפכה חלק גדול ממנה לאפר. ב-1640 הוצב בעיר צי של כ-50 ספינות כהגנה נוספת מפני שודדי הים. למרות ההגנות העיר הותקפה על ידי שודדי ים ב-1683. במהלך יתרת התקופה הקולוניאלית הייתה העיר הנמל החשוב ביותר במלכות המשנה של ספרד החדשה.

מ-1810, במהלך מלחמת העצמאות של מקסיקו, הציבה ספרד כוחות בעיר כדי לשמור על נתיב חופשי בין ספרד לבירת מקסיקו מקסיקו סיטי. ב-1820 הצליחו המורדים בשלטון הספרדי להשתלט על העיר. כוחות מחיל המצב הספרדי שנותר במבצר סן חואן דה אולואה תקפו את העיר ב-1823, ועל עמידתה של העיר מפניהם היא קיבלה את התואר "עיר הרואית". העיר קיבלה תואר זה בפעם השנייה כשהצליחה לעמוד בפני התקפה של צרפת ב-1837, ובפעם השלישית לאחר שארצות הברית פלשה אליה במהלך מלחמת ארצות הברית–מקסיקו ב-1847.

ב-1857 פרצה מלחמת אזרחים במקסיקו בין השמרנים לליברלים וממשלו של הנשיא הליברלי בניטו חוארס ברח ממקסיקו סיטי ועבר לווראקרוס. ב-1861 שלחה ספרד כוחות לכיבוש הנמל, כדי להבטיח את תשלום החובות של מקסיקו לספרד שחוארס השעה. ב-1864 כבשו כוחות צרפתים את העיר כחלק מהמלחמה הפרנקו-מקסיקנית, בה ניסו להעביר את מקסיקו לשליטתו של מקסימיליאן הראשון.

ההתקפות האירופאיות הרבות על הנמל דרדרו את מצבו, ובתחילת המאה ה-20 הוא נחשב לאחד הנמלים המסוכנים בחוף של יבשת אמריקה. נשיא מקסיקו באותה עת, פורפיריו דיאס, יצר קשר עם חברות זרות במטרה שישפרו את תשתיות הנמל ויהפכו אותו למודרני.

ב-1914, במהלך המהפכה המקסיקנית, תקפה ארצות הברית וכבשה את העיר במטרה לשמר את המסחר האמריקני במקסיקו. על כך קיבלה וראקרוס בפעם הרביעית את התואר "עיר הרואית". במהלך המאה ה-20 התאגדו פועלי הנמל של וראקרוס ובמאבקם מול הממשל ירד הנמל מגדולתו.

כלכלה
-----

הכלכלה של העיר מסתמכת בעיקר על הנמל, שהוא הגדול, הוותיק והחשוב ביותר במקסיקו. בנוסף הכלכלה המקומית מסתמכת על תיירות, תעשייה הכוללת ייצור כלי רכב ופלדה, ודיג.

חינוך
-----

בעיר פועלות מספר אוניברסיטאות, בהן אוניברסיטת וראקרוס שהוקמה ב-1944 ושלומדים בה כ-70,000 סטודנטים.

תחבורה
------

את העיר משרת נמל התעופה הבינלאומי חנרל אריברטו חרה, המציע טיסות לערים מרכזיות במקסיקו ולעיר יוסטון בארצות הברית.

העיר מקושרת בכביש אגרה בעל ארבעה נתיבים למקסיקו סיטי, ובכבישי אגרה אחרים לערים כמו חלפה, בירת מדינת וראקרוס.

ערים תאומות
-----------

* קובהקובה הוואנה, קובה
* קולומביהקולומביה קרטחנה, קולומביה
* צ'ילהצ'ילה ולפראיסו, צ'ילה
* ספרדספרד ולנסיה, ספרד
* ספרדספרד קדיס, ספרד
* ספרדספרד אוביידו, ספרד
* ספרדספרד אלמריה, ספרד
* מקסיקומקסיקו קמפצ'ה, מקסיקו
* מקסיקומקסיקו חלפה, מקסיקו
* מקסיקומקסיקו אנסנדה, מקסיקו
* מקסיקומקסיקו טיחואנה, מקסיקו
* ארצות הבריתארצות הברית טמפה, ארצות הברית
* ארצות הבריתארצות הברית הונולולו, ארצות הברית
* ארצות הבריתארצות הברית מחוז מיאמי-דייד, ארצות הברית
* ארצות הבריתארצות הברית סן חוזה, ארצות הברית
* ארצות הבריתארצות הברית קורפוס כריסטי, ארצות הברית
* ארצות הבריתארצות הברית מוביל, ארצות הברית
* ארצות הבריתארצות הברית גלבסטון, ארצות הברית
* ארצות הבריתארצות הברית לארדו, ארצות הברית
* ברזילברזיל סנטוס, ברזיל
* סלובקיהסלובקיה ברטיסלאבה, סלובקיה
* אנגליהאנגליה בריסטול, אנגליה

לקריאה נוספת
------------

* פול ת'רו, **האקספרס הפאטאגוני הישן**, תל אביב: זמורה, ביתן, מודן, 1981, עמ' 71–75

קישורים חיצוניים
----------------

ויקישיתוף מדיה וקבצים בנושא **וראקרוס** בוויקישיתוף
* 

* אתר האינטרנט הרשמי של וראקרוס
* וראקרוס, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007557442905171
* BnF: cb119826657 (data)
* GND: 4672198-8
* ISNI: 0000 0001 2108 2373
* LCCN: n82111837
* MusicBrainz: 715da277-1f21-41f1-b979-2a53f4a332c6
* NARA: 10037262
* NKC: ge138174
* SUDOC: 027356434
* VIAF: 126206931
* WorldCat: lccn-n82111837

 |